Idioma sardo

O **sardo** (*sardu*) ye una luenga romance occidental charrata en Cerdenya (Italia) por 1.350.000 personas. Comparte caracteristicas, sobretot, con as luengas romances ibericas, antimás con o italiano. Ye considerata una d'as luengas romances mes arcaicas, en parte porque ha conservatas as vocals breus *i* y *u* latinas, as que en altras luengas romances se convirtioron en *e* y *o*.

## Dialectos
A luenga sarda se divide en cuatro principals variedaz:

* *[[Dialecto arborés|Arborés]]*, en a parte centro-occidental y en a norte d'o su Campidanu de Mesu
* *[[Dialecto campidanés|Campidanés]]*, en a parte meridional d'o su Campidanu de Mesu
* *[[Dialecto logudorés|Logudorés]]*, charrato en o centro-norte d'a isla en a rechión d'o Logudòro
* *[[Dialecto nugorés|Nugorés]]*, en a parte centro-oriental.

O *[[Idioma sasarés|sasarés]]* se charra en Sasari y fa part chunto con o gallurés d'una transición lingüistica enta o corso. Carlo Tagliavini considera que estas parlas de transición s'han orichinato sobre un substracto "pareixito a lo sardo" por un proceso historico que las ha feito amanar-se a lo corso y lo italiano por antigas relacions con a Republica de Pisa.

## As suyas caracteristicas mes importants
* Sistema vocalico de 5 vocals (como en castellano): *a, e, i, o, u*, reducindo-se en posición atona a tres *(a, i, u)* en a mayoria d'os dialectos.
* Conservación d'as vocals breus *i* y *u* latinas: DIGITUS > *didu* ('dedo').
* Conservación en bella palabra o sonido velar d'a C /k/ o G /g/ latinas: VOCEM > *boghe*.
* Sonorización d'as consonants oclusivas xordas intervocalicas (tamién as inicials en a fabla): VITA > *bita* /bída/ ('vida'), PAUCUS > *pagu*, IPSA CULTURA > *sa curtura* /sagurdúra/.
* Betacismo en moitos dialectos: os sonitos /b/, /w/, /kw/, /gw/ inicials latinos pasoron a /b/: VERUS > *beru*, LINGUA > *limba* ("luenga"), QUATTUOR > *batoro*. Cualques dialectos, como lo baroniese, no tenen betacismo.
* O grupo *ll* pasó a /dd/, un sonido especial pronunciato con a punta d'a luenga en o punto mes alto d'o paladar: FABULARI (> bulg. *fallare*) > *faeddare* (fenomenos analogos a la che vaqueira).
* Os grupos inicials CL-, FL- y PL- latinos pasaron a *cr-, fr-, pr-*: CLAVE > *crae*, FLORE > *frore*, etc.
* Conservación d'a *t* final d'os verbos (con vocal epentetica).
* Adición d'una vocal epentetica (amanata a la zaguera vocal d'a palabra) a la fin d'as palabras que rematan en consonant (ista vocal no apareixe en a escritura): *est* /ésti/ ('ye'), *cantat* /kántada/ ('canción'), *sardos* /sárduzu/, etc.
* Vocal protetica an as palabras latinas que prencipiaban con S+consonant: SCRIBERE > *iscrìer*.
* L'articlo definito ye salato, ye dicir, viene d'as formas d'o latín vulgar IPSO, IPSA, IPSOS, IPSAS > *su, sa, sos, sas* (en o dialecto campidanés, o plural ye siempre *is*): *su sardu, sos sardos* (u *is sardus*), *sa limba, sas limbas* (u *is limbas*).

## L'ortografia
* O sardo no tien una ortografia unificata, por ixo una palabra puet tener cuantas formas escritas (por eixemplo: *bita, vita, bida, vida*, pero a pronunciación ye siempre a mesma: /bída/.)

## Eixemplo
D'a Declaración Universal d'os Dreitos Humans:
:*Totu sos èsseres umanos naschint lìberos e eguales in dinnidade e in deretos. Issos tenent sa resone e sa cussèntzia e depent operare s'unu cun s'àteru cun ispìritu de fraternidade.*

Pronunciación:
:/Tótu-zuz-éssiriz-umánuzu náskinti líberuz-e iguáliz-in dinnidadi e in derétuzu. Íssuzu téninti-za rezóni e-za-gusséntsia e débinti operári z'unu cun s'áteru cun ispíritu de fraternidádi/

## Lexico
Bi ha palabras latinas que només conserva que o sardo en o lexico patrimonial:
* *domo* ("casa"), *yuba* ("melena"), porkavru ("chabalín", de *PORCUS APER*), *kitto* (d'o latín *CITTUS*), *koyuare* ("casar-se", d'o latín *CONIUGARE*).

O lexico sardo presenta catalanismos y bel aragonesismo que s'introducioron en o periodo que Cerdenya pertanyó a la Corona d'Aragón, y tamién bel castellanismo d'un periodo mes tardano, en o que o castellano eclixó a las atras luengas d'o "Imperio Espanyol".

A presencia d'os iberorromances estió mes fuerte en os centros de Gallura y d'a redolata de Sasser. Muitos sardos escribiban en catalán, que representaba pa éls a luenga de cultura. Dimpués se desvinió o mesmo con o castellano, que estió dica l'anyo 1764 a luenga oficial d'os tribunals y as escuelas. Os catalanismos son frecuents en a terminolochía d'administración, d'a ilesia u d'a pesca.

Os catalanismos, aragonesismos u castellanismos se troban superpuestos con as formas chenuinas sardas, a las que a vegatas han substituyiu u las han feito restrinchir-se a rechions marguinals u rechions montanyosas de l'interior. 
* Por eixemplo en a zona d'o Macizo de Gennargentu se conserva a palabra sarda *fronesta* ("finestra"), substituyida por o castellanismo *ventana* en cuasi tota a isla.
* Mes localizata tenemos *[[calentura]]* en a redolata de su Campidanu de Mesu, que corresponde con *freba* en sardo logudorés d'o Macizo de Gennargentu.
* O latín *Caryophyllum* dió en logudorés *kolovru* y en nugorés *korófulu*, formas que perdioron terreno debant de *gravellu* u *gravel'u* d'o campidano y tamién nugorés, y que se relacionan con o catalán *clavell*.

Intresants son os catalanismos *[[trona]]* ("predicadera") y *[[seu (edificio)|seu]]*, representando este zaguero tamién un aragonesismo (como la "Seu de Sant Salvador de Zaragoza"), a l'igual que ye un aragonesismo en sardo *[[cardelina]]*. A palabra pa dicir "chuez" ye en campidanés *guggi* y en nugorés *žužže*, coincidindo una forma de l'aragonés medieval *chuche* y o catalán *judge*

## Referencias